DOI: 10.14457/tu.the.2019.675
title: แนวทางพัฒนาสถานสงเคราะห์คนชราในสังกัดองค์การบริหารส่วนจังหวัดตามมาตรฐานการสงเคราะห์ผู้สูงอายุของกรมส่งเสริมการปกครองท้องถิ่นเพื่อรองรับสังคมผู้สูงอายุของประเทศไทย

description: การศึกษาเรื่อง “แนวทางพัฒนาสถานสงเคราะห์คนชราในสังกัดองค์การบริหารส่วนจังหวัดตามมาตรฐานการสงเคราะห์ผู้สูงอายุของกรมส่งเสริมการปกครองท้องถิ่นเพื่อรองรับสังคมผู้สูงอายุของประเทศไทย” มีวัตถุประสงค์ 3 ประการ 1) เพื่อศึกษาการดำเนินงานของสถานสงเคราะห์คนชราในสังกัดองค์การบริหารส่วนจังหวัดในปัจจุบัน 2) เพื่อศึกษาปัญหาอุปสรรคในการดำเนินงานของสถานสงเคราะห์คนชราในสังกัดองค์การบริหารส่วนจังหวัด 3) เพื่อศึกษาความคิดเห็นเกี่ยวกับการพัฒนาสถานสงเคราะห์คนชราในสังกัดองค์การบริหารส่วนจังหวัด ตามมาตรฐานการสงเคราะห์ผู้สูงอายุของกรมส่งเสริมการปกครองท้องถิ่น เพื่อรองรับสังคมผู้สูงอายุของประเทศไทย กลุ่มตัวอย่างที่ใช้ในการศึกษา คือ บุคลากรผู้ปฏิบัติงานในสถานสงเคราะห์คนชราในสังกัดองค์การบริหารส่วนจังหวัด รวม 240 คน ใช้แบบสอบถามเป็นเครื่องมือ วิเคราะห์ข้อมูลทางสถิติ โดยใช้โปรแกรมสำเร็จรูป SPSS ผลการศึกษาสรุปได้ดังนี้ผลการศึกษาพบว่า บุคลากรผู้ปฏิบัติงานในสถานสงเคราะห์คนชราในสังกัดองค์การบริหารส่วนจังหวัด ส่วนใหญ่เป็นเพศหญิง มีอายุระหว่าง 31-40 ปี มีการศึกษาระดับปริญญาตรีมากที่สุด มีตำแหน่งเป็นลูกจ้าง/พนักงานจ้างมากที่สุด และส่วนใหญ่มีอายุงานระหว่าง 3-5 ปี การศึกษาการดำเนินงานของสถานสงเคราะห์คนชราในสังกัดองค์การบริหารส่วนจังหวัด กำหนดไว้ 2 ประเด็น คือ การบริหารจัดการสถานสงเคราะห์คนชรา และการจัดบริการผู้สูงอายุ ตามมาตรฐานการสงเคราะห์ผู้สูงอายุของกรมส่งเสริมการปกครองท้องถิ่น พบว่า การดำเนินงานด้านการบริหารจัดการ ภาพรวมอยู่ในระดับควรปรับปรุง และการดำเนินงานด้านการจัดบริการ ภาพรวมอยู่ในระดับควรปรับปรุงเช่นกัน สำหรับปัญหาและอุปสรรคในการดำเนินงาน พบว่า ปัญหาและอุปสรรคในการดำเนินงานด้านการบริหารจัดการ ภาพรวมอยู่ในระดับมาก ( = 3.9) และปัญหาและอุปสรรคในการดำเนินงานด้านการจัดบริการ ภาพรวมอยู่ในระดับมาก ( = 4.0) เช่นกัน ส่วนแนวทางพัฒนาการดำเนินงาน การบริหารจัดการสถานสงเคราะห์คนชราฯ ควรเริ่มจากการพัฒนาด้านบุคลากร และการจัดบริการผู้สูงอายุควรเริ่มจากการพัฒนาด้านที่พักอาศัยสำหรับผู้สูงอายุ การศึกษาความแตกต่างระหว่างตัวแปร พบว่า การดำเนินงานของสถานสงเคราะห์คนชราในสังกัดองค์การบริหารส่วนจังหวัด ด้านการบริหารจัดการ ปัจจัยส่วนบุคคลที่แตกต่างกันมีแนวทางการดำเนินงานด้านการบริหารจัดการที่ไม่แตกต่างกัน ด้านการจัดบริการ เพศที่แตกต่างกันมีแนวทางการดำเนินงานด้านการจัดบริการที่แตกต่างกันอย่างมีนัยสำคัญทางสถิติที่ 0.05 สำหรับปัญหาและอุปสรรคในการดำเนินงาน พบว่า ปัจจัยส่วนบุคคลที่แตกต่างกันมีแนวทางการดำเนินงานด้านการบริหารจัดการและด้านการจัดบริการที่ไม่แตกต่างกันข้อเสนอแนะจากการศึกษา การพัฒนาดำเนินงานด้านการบริหารจัดการสถานสงเคราะห์คนชราฯ ควรให้ความสำคัญกับการพัฒนาด้านบุคลากรเป็นลำดับแรก เนื่องจากการทำงานกับผู้สูงอายุเป็นการทำงานภายใต้สภาวะกดดัน จึงควรส่งเสริมและสนับสนุนให้บุคลากรมีความรู้ความเข้าใจเกี่ยวกับธรรมชาติของผู้สูงอายุ มีทัศนคติที่ดีต่อผู้สูงอายุ รวมทั้งสนับสนุนให้บุคลากรได้พัฒนาทักษะ ความรู้และความสามารถเพิ่มขึ้น สำหรับการพัฒนาการดำเนินงานด้านการจัดบริการผู้สูงอายุ สถานสงเคราะห์คนชราฯ ควรให้ความสำคัญกับการพัฒนาด้านที่พักอาศัยสำหรับผู้สูงอายุเป็นลำดับแรก โดยเฉพาะการจัดพื้นที่พักอาศัยสำหรับผู้สูงอายุที่ต้องการการดูแลในรูปแบบที่แตกต่างกัน เช่น ผู้สูงอายุที่แข็งแรง ผู้ป่วยติดเตียง ผู้ป่วยภาวะสมองเสื่อม รวมทั้งผู้สูงอายุที่เป็นเพศทางเลือกซึ่งมีจำนวนเพิ่มมากขึ้นในปัจจุบัน และที่สำคัญควรพัฒนารูปแบบการให้บริการให้มีความหลากหลายมากขึ้น เช่น การให้บริการดูแลผู้สูงอายุแบบเช้าไป-เย็นกลับ หรือศูนย์ให้การดูแลผู้สูงอายุในเวลากลางวัน (Day Care) ซึ่งถือเป็นการลดภาระครอบครัวที่จะมีส่วนสำคัญอย่างยิ่งต่อการลดอัตราการทอดทิ้งผู้สูงอายุ เพื่อให้ผู้สูงอายุได้อาศัยอยู่กับครอบครัวได้นานที่สุดในบั้นปลายของชีวิต